**Damjana Grubar, diplomirana medicinska sestra** je svojo poklicno pot začela leta 1982 kot zobozdravstvena asistentka. Zaposlila se je v Zdravstvenem domu Krško v v šolski zobni ambulanti najprej v ZP Kostanjevica na Krki nato v OŠ Leskovec. Želja spremebe stroke jo je vodila v zobno ambulanto za odrasle in v polivalentno zobno ambulanto na Raki. Njena tiha želja je bila delati z otroki, zato se je odločila za delo v zobni ambulanti za otroke in mladostnike. Leta 1996 je sprejela nov izziv na svoji karierni poti in pričela z delom medicinske sestre v zobozdravstveni vzgoji in preventivi v Zdravstvenem domu Krško, kjer je zaposlena še danes. Ob delu je uspešno zaključila Visoko šolo za zdravstvo in leta 2001 pridobila naziv diplomirana medicinska sestra. Damjana je aktivna in uspešna podpredsednica Sekcije medicinskih sester in zdravstvenih tehnikov v zobozdravstvu in članica regijskega društva medicinskih sester, babic in zdravstvenih tehnikov Novo Mesto. Sodelovala je pri pripravi priročnika “Primeri vrednotenja dela v zobozdravstveni vzgoji in preventivi po e-katalogu ZZZS” in bila soavtorica plakata in zloženke “Predstavitev dela medicinske sestre v zobni ambulanti.” S svojo strokovnostjo sodeluje pri pripravi dokumenta “Program za pridobitev specialnih znanj medicinskih sester in zdravstvenih tehnikov v zobozdravstveni dejavnosti.” Svoje znanje in izkušnje kot mentor v ZD Krško podaja tudi dijakom in študentom zdravstvene nege. Njena interdisciplinarnost se kaže v sodelovanju s predstavnico Zdravstvene šole UČILIŠTE AMBITIO iz Zagreba, glede problematike formalnega izobraževanja za zobozdravstvene asistentke v slovenskem prostoru. Poleg tega je članica Komisije za strokovne nadzore s svetovanjem v zobozdravstveni dejavnosti in aktivna pri pripravi nacionalnih protokolov v zobozdravstveni dejavnosti, pri čemer s svojim strokovnim znanjem sodeluje z ostalimi akterji v zdravstvu. Pomemben del njene poklicne poti je namenjen odrasli populaciji, osebam s posebnimi potrebami ter aktivnemu sodelovanju v lokalnem okolju. Strokovno sodeluje tudi v aktivu ravnateljev osnovnih šol in zagovarja uvedbo zdrave hrane in pomen pitja vode iz pipe v vrtcih in šolah in izvaja izobraževanja za učitelje in vzgojitelje o pomenu programa zobozdravstvene vzgoje in preventive. Damjana se zaveda, da je za rast in razvoj stroke, kot tudi za spremljanje kakovosti lastnega dela pomembno raziskovanje. V sodelovanju z zobnimi ambulantami v javnem in zasebnem sektorju že vrsto let zbira podatke o ustnem zdravju otrok in mladine v Občini Krško in Kostanjevici na Krki. Podatke analizira (KEP indeks), pripravlja statistična poročila in dela primerjavo razvoja z začetkom organizirane zobozdravstvene preventive v regiji. O rezultatih raziskav, analiz in primerjav vsako leto obvešča vodstvo ZD Krško, zobne ambulante v javnem in zasebnem sektorju, NIJZ, ZZZS, ustrezne občinske službe, ravnatelje šol in vrtcev ter predstavnike lokalnih medijev. Damjano poznamo kot zanesljivo, natančno, vztrajno in komunikativno osebo, ki s svojim pozitivnim pristopom do dela, strokovnim znanjem in profesionalnim odnosom, prispeva k napredku stroke in dobremu medsebojnemu odnosu v timu. Njena toplina, neizmeren čut za sočloveka in stalna pripravljenost nesebično pomagati drugemu, je prispevala k temu, da je priljubljena med sodelavci, otroci in starši. Je oseba vredna zaupanja in spoštovanja.

**Predlagatelj:** SEKCIJA MEDICINSKIH SESTER IN ZDRAVSTVENIH TEHNIKOV V ZOBOZDRAVSTVU - za IO sekcije Marina Čok